UPSC सिविल सर्विसेज परीक्षा के लिए फरवरी में जारी होगा नोटिफिकेशन, जानिए डिटेल  
सिविल सर्विसेज परीक्षा का नोटिफिकेशन फरवरी में जारी होगा. 
नोटिफिकेशन 12 तारीख को आएगा.
प्री परीक्षा 31 मई 2020 को आयोजित की जाएगी.
संघ लोक सेवा आयोग (UPSC) सिविल सर्विसेज परीक्षा 2020 की डिटेल फरवरी में जारी करेगा. परीक्षा (UPSC Civil Services Exam) का नोटिफिकेशन 12 फरवरी 2020 को जारी किया जाएगा. नोटिफिकेशन (UPSC Civil Services Notification) जारी होते ही आवेदन की प्रक्रिया शुरू हो जाएगी. आवेदन करने की आखिरी तारीख 3 मार्च 2020  निर्धारित की गई है. यूपीएससी सिविल सर्विसेज की प्री परीक्षा 31 मई 2020 को आयोजित की जाएगी. सिविल सर्विसेज के लिए उम्मीदवारों का चयन 3 चरणों में किया जाएगा. पहले चरण में प्रीलिम्स परीक्षा आयोजित की जाएगी, दूसरे चरण में मेन परीक्षा और तीसरे चरण में इंटरव्यू होगा.
प्रीलिम्स यानी प्रारंभिक परीक्षा में पास होने वाले उम्मीदवारों को मेन परीक्षा में भाग लेने का मौका मिलता है. वहीं,  मेन परीक्षा में पास होने वाले उम्मीदवारों को इंटरव्यू के लिए बुलाया जाता है. मेन परीक्षा 1750 अंकों की होती है जबकि इंटरव्यू 275 मार्क्स का होता है. उम्मीदवार का चयन मेन और इंटरव्यू में प्राप्तांकों के आधार पर किया जाता है. प्री परीक्षा के अंकों को फाइनल मेरिट लिस्ट में नहीं जोड़ा जाता है. 
बता दें कि यूपीएससी सिविल सर्विसेज परीक्षा के लिए हर साल करीब 10 लाख उम्मीदवार आवेदन करते हैं. सिविल सर्विसेज परीक्षा के जरिए IAS, IPS, IFS सहित अन्य अधिकारी पद की रिक्तियों को भरा जाता है.